- Betal boten eller trekk deg som miljøbyråd!

Frederic Hauge i Bellona er rasende over at Oslos miljøbyråd ikke vil betale millionboten for klorutslippet i Akerselva.

Frederic Bjørge er rystet over at Oslo kommune ikke vil betale boten for klorutslippet. Stein Bjørge

May Andrine Gran

18. okt. 2012 15:59 Sist oppdatert 18. oktober 2012

Miljøbyråd Ola Elvestuen (V) og Oslo kommune vil ikke betale boten på 4 milloner kroner for klorutslippet i Akerselva, som poltiet har sendt til Vann— og avløpsetaten.

Utslippet ved Oset vannrenseanlegg fikk Bellona til å anmelde kommunen for miljøkriminalitet, siden nesten alt liv ble utryddet i elven.

-Vi har i samråd med Kommuneadvokaten ikke vedtatt forelegget. I disse dager er vi gitt anledning til å gjøre rede for vårt syn overfor politiet. Den redegjørelsen tror jeg vi tar til politiet, ikke i avisen, sier Ola Elvestuen (V), byråd for miljø og samferdsel til Osloby.no.

Les også Nekter å godta millionbot etter Akerselva-skandalen

Uttalelsene har fått Bellona-leder Hauge til å rase. Han mener at boten er lav sett i forhold til konsekvensene.

— Boten er på et absolutt minimuim. Summen som går til erstatning burde vært mye høyere. De reelle kostnadene forbundet med rehabiliteringen blir mye høyere, sier Hauge.

- Burde trekke seg

— Saken er så alvorlig at jeg mener politiet burde vurdere personlig straffeforfølgelse. Ved at Elvestuen vurderer å anke, viser at han ikke forstår saken i det hele tatt. Han burde trekke seg som ansvarlig for miljø i byrådet, mener Hauge.

Bellona-lederen er også bekymret for at byrådet vil bruke rettsvesenet for å unngå å betale boten.

- Miljøbyråden oppfører seg som en miljøkriminell, som ikke klarer å strye egne etater. Elvestuen er aktivt med å skape presedens i jussen omkring miljøkriminalitet, og han oppfører seg som en som vil svekke miljøvernet. Det provoser oss alvorlig. Ta boten eller gå av, sier Hauge.